CELEX: 32011D0409
Language: et
Date: 2011-07-11 00:00:00
Title: 2011/409/EL: Komisjoni otsus, 11. juuli 2011 , milles käsitletakse Euroopa Liidu seisukohta ELi-Šveitsi ühiskomitees Euroopa Ühenduse ja Šveitsi Konföderatsiooni vahelise lepingu (mis käsitleb kaubaveoga seotud kontrolli ja formaalsuste lihtsustamist ning tolli turvameetmeid) artikli 19 lõike 4 kohaselt vastu võetava ühiskomitee töökorra küsimuses

12.7.2011   
            
            
               ET
            
            
               Euroopa Liidu Teataja
            
            
               L 182/28
            
         KOMISJONI OTSUS,
   11. juuli 2011,
   milles käsitletakse Euroopa Liidu seisukohta ELi-Šveitsi ühiskomitees Euroopa Ühenduse ja Šveitsi Konföderatsiooni vahelise lepingu (mis käsitleb kaubaveoga seotud kontrolli ja formaalsuste lihtsustamist ning tolli turvameetmeid) artikli 19 lõike 4 kohaselt vastu võetava ühiskomitee töökorra küsimuses
   (2011/409/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Ühenduse ja Šveitsi Konföderatsiooni vahel 25. juunil 2009. aastal sõlmitud lepingut kaubaveoga seotud kontrolli ja formaalsuste lihtsustamise ning tolli turvameetmete kohta (1) (edaspidi „leping”),
   võttes arvesse nõukogu 25. juuni 2009. aasta otsust 2009/556/EÜ Euroopa Ühenduse ja Šveitsi Konföderatsiooni vahelise lepingu (mis käsitleb kaubaveoga seotud kontrolli ja formaalsuste lihtsustamist ning tolli turvameetmeid) ajutise kohaldamise ja sõlmimise kohta, (2) eriti selle artikli 5 teist lõiku,
   ning arvestades järgmist:
   Artikli 19 lõikes 4 on sätestatud, et kõnealuse lepingu kohaselt moodustatud ühiskomitee (edaspidi „ELi-Šveitsi ühiskomitee”) võtab vastu oma töökorra,
   ON VASTU VÕTNUD KÄESOLEVA OTSUSE:
   Ainus artikkel
   Seisukoht, mille Euroopa Liit ELi-Šveitsi ühiskomitees artikli 19 lõike 4 kohaselt vastu võetava töökorra küsimuses võtab, on esitatud lisas olevas ELi-Šveitsi ühiskomitee otsuse eelnõus.
   
      Brüssel, 11. juuli 2011
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 199, 31.7.2009, lk 24.
   
      (2)  ELT L 199, 31.7.2009, lk 22.
   
      Eelnõu
      ELi-ŠVEITSI ÜHISKOMITEE OTSUS nr 1/2011,
      [kuupäev],
      millega määratakse kindlaks ühiskomitee töökord ja moodustatakse töörühm
      ÜHISKOMITEE,
      võttes arvesse Euroopa Ühenduse ja Šveitsi Konföderatsiooni vahel 25. juunil 2009. aastal sõlmitud lepingut kaubaveoga seotud kontrolli ja formaalsuste lihtsustamise ning tolli turvameetmete kohta (1) (edaspidi „leping”), eriti selle artikli 19 lõikeid 4 ja 5,
      ON KOKKU LEPPINUD JÄRGMISES:
      I   PEATÜKK
      
         TÖÖKORD
      
      Artikkel 1
      Koosseis ja eesistumine
      Ühiskomitee moodustatakse Euroopa Liidu ja Šveitsi Konföderatsiooni esindajatest. Ühiskomitee eesistujaks on lepinguosalised vaheldumisi ühe aasta kaupa.
      Enne iga koosolekut teatatakse eesistujale kummagi lepinguosalise delegatsiooni kavandatav koosseis.
      Ühiskomitee võib mõlema lepinguosalise nõusolekul kutsuda oma koosolekutele eksperte, et saada vajalikku erialast teavet.
      Artikkel 2
      Sekretariaat
      Ühiskomitee sekretariaadi ülesanded võtab enda peale eesistuja. Kogu ühiskomiteele edastatav kirjavahetus, sealhulgas koosolekute päevakorrapunktide lisamise taotlused, adresseeritakse ühiskomitee eesistujale.
      Artikkel 3
      Koosolekud
      Ühiskomitee eesistuja määrab mõlema lepinguosalise nõusolekul kindlaks koosolekute kuupäeva ja toimumise koha. Koosolekud toimuvad vaheldumisi Brüsselis ja Šveitsis.
      Artikkel 4
      Koosoleku päevakord
      Esimees koostab iga koosoleku esialgse päevakorra. See saadetakse lepinguosalistele hiljemalt kümme päeva enne koosoleku algust.
      Ajutisse päevakorda pannakse punktid, mille päevakorda lisamise taotlus on jõudnud eesistujani vähemalt 15 päeva enne koosoleku algust. Mõlemad lepinguosalised peavad viitedokumendid kätte saama vähemalt seitse päeva enne koosoleku algust. Kõnealuseid tähtaegu võib kiireloomulisel juhul ja mõlema lepinguosalise nõusolekul lühendada.
      Iga koosoleku alguses võtab ühiskomitee vastu päevakorra.
      Artikkel 5
      Reklaam
      Ühiskomitee koosolekud ei ole avalikud, kui ei ole kokku lepitud teisiti.
      Ühiskomitee otsuste suhtes kehtib ametisaladuse hoidmise kohustus.
      Artikkel 6
      Koosoleku protokoll
      Pärast iga koosolekut koostab eesistuja koosoleku protokolli. Koosoleku protokolli projekt esitatakse ühiskomiteele heakskiitmiseks. Pärast heakskiitmist allkirjastab eesistuja protokolli ja selle koopia saadetakse lepinguosalistele.
      Artikkel 7
      Töödokumentide vastuvõtmine
      Soovitused ja otsused lepingu artikli 21 tähenduses kannavad nimetust „soovitus” ja „otsus”, millele järgneb järjekorranumber, meetme heakskiitmise kuupäev ja eesmärk. Soovitused ja otsused allkirjastab eesistuja ja edastab need lepinguosalistele.
      Artikkel 8
      Kirjalik menetlus
      Kiireloomulise juhu korral võib soovitused ja otsused võtta vastu kirjaliku menetluse teel, kui lepinguosalised on sellega nõus.
      Artikkel 9
      Kulud
      Kumbki lepinguosaline kannab ühiskomitee koosolekutel osalemisega seotud kulud.
      Artikkel 10
      Vahekohtunike nimekiri
      Ühiskomitee koostab lepingu III lisaga ette nähtud vahekohtunike nimekirja kahe kuu jooksul, mis järgnevad ühiskomitee otsusele esitada lepingu artikli 29 lõike 3 kohaselt taotlus vaide menetluseks vahekohtus.
      II   PEATÜKK
      
         TÖÖRÜHM
      
      Artikkel 11
      Tolli turvameetmete ja -protseduuride töörühm
      Moodustatakse töörühm, mille ülesanne on aidata ühiskomiteel täita oma funktsioone lepingu II peatüki (menetlused) ja III peatükiga (tolli turvameetmed) hõlmatud valdkondades.
      Artikkel 12
      Töörühma töökord
      Käesoleva otsuse artikleid 1–6 ja 9 kohaldatakse töörühma koosolekute puhul mutatis mutandis.
      Artikkel 13
      Jõustumine
      Käesolev otsus jõustub selle vastuvõtmisele järgneval päeval.
      
         Brüssel,
         
            
               Ühiskomitee nimel
            
            
               eesistuja
            
         
      
      
         (1)  ELT L 199, 31.7.2009, lk 24.